การประกอบธุรกิจของแต่ละสายผลิตภัณฑ์

การประกอบธุรกิจของบริษัท แบ่งตามสายผลิตภัณฑ์ หรือกลุ่มธุรกิจหลักได้ดังนี้

  4.1 กลุ่มอุตสาหกรรมการผลิต

  1. ธุรกิจสิ่งทอและอุปกรณ์ตัดเย็บ

(1.1) ลักษณะผลิตภัณฑ์หรือบริการ

บริษัทฯ ประกอบธุรกิจมีสายผลิตภัณฑ์หลักคือ การผลิตและจำหน่ายผ้าทอ เริ่มจากกระบวนการปั่นด้าย
และต่อด้วยกระบวนการทอผ้าเพื่อผลิตเป็นผ้าทอ บริษัทฯ
อาจมีรายได้จากผลิตภัณฑ์ระหว่างกระบวนการผลิต ในกรณีที่มีกำลังการผลิตเหลือจากการผลิตผ้าทอ
อาทิเช่น การผลิตและขายเส้นด้าย

ผลิตภัณฑ์หลักของบริษัทฯ คือ ผ้าทอซึ่งผลิตตามความต้องการของลูกค้า โดยมีทั้งผ้าฝ้าย 100 %
ผ้าฝ้ายผสมโพลีเอสเตอร์ และ/หรือ ใยสังเคราะห์อื่นๆ ที่มีคุณลักษณะเฉพาะสำหรับนำไปผลิตผ้า
Workwear ทั่วไป และผ้าที่ใช้ในอุตสาหกรรมอื่น

ปัจจัยสำคัญที่มีผลกระทบต่อโอกาส หรือข้อจำกัดการประกอบธุรกิจ
ได้แก่ใบอนุญาตประกอบกิจการโรงงาน ซึ่งครบกำหนดภายในปี 2555 บริษัทฯ
ได้ขอต่ออายุใบอนุญาตฯ ไปแล้ว แต่ยังอยู่ในขั้นตอนการดำเนินงานของทางราชการ

(1.2) การตลาดและภาวะการแข่งขัน

ก. นโยบายและลักษณะการตลาดของผลิตภัณฑ์

การทำการตลาดในปีที่ผ่านมา ได้ทำการตลาดทั้งในประเทศและต่างประเทศ
ไปยังกลุ่มลูกค้าเป้าหมาย

  กลยุทธ์การแข่งขัน ได้แก่การตอบสนองความต้องการของลูกค้าทั้งทางด้านคุณภาพ
  ปริมาณและกำหนดระยะเวลาส่งมอบสินค้าตามกำหนด

  ลักษณะลูกค้า ได้แก่ บริษัทฯ
  หรือโรงงานอุตสาหกรรมที่นำผลิตภัณฑ์ของบริษัทไปใช้เป็นวัตถุดิบเพื่อผลิตต่อ

  กลุ่มลูกค้าเป้าหมาย ได้แก่ บริษัท/โรงงานอุตสาหกรรม ทั้งในและต่างประเทศ
  ที่สินค้ามีตราสินค้าหรือเครื่องหมายการค้าเป็นที่รู้จักในระดับนานาประเทศ

  การจำหน่ายและช่องทางการจำหน่าย บริษัทฯ จำหน่ายสินค้าโดยตรงให้กับลูกค้าทั้งในประเทศ
  และต่างประเทศ โดยมีสัดส่วนมูลค่าการขายในประเทศ และต่างประเทศ คิดเป็นร้อยละ 30
  และ 70

บริษัทฯ ไม่มีการพึ่งพิงลูกค้ารายใดรายหนึ่งเกิน 30 % ของรายได้รวม

ข. ภาวะการแข่งขัน

สภาพการแข่งขันภายในอุตสาหกรรม มุ่งเน้นด้านราคาเป็นอันดับแรก

จำนวนคู่แข่งทั้งในประเทศและต่างประเทศ มีประมาณ 10 ราย

ขนาดของบริษัทฯ เมื่อเทียบกับคู่แข่ง บริษัทฯ
มีกำลังการผลิตขนาดกลางที่เหมาะสมกับความต้องการของลูกค้า

สถานภาพและศักยภาพในการแข่งขันของบริษัทฯ ยังเป็นที่น่าเชื่อถือของลูกค้า ในเรื่องคุณภาพ
และการส่งมอบ

แนวโน้มอุตสาหกรรมและสภาพการแข่งขันในปี 2556 คาดว่ามีลักษณะคล้ายกับปีที่ผ่านมา
ที่ความต้องการสินค้าสิ่งทอเริ่มดีขึ้น แต่การแข่งขันด้านราคายังคงรุนแรง แต่อย่างไรก็ตาม
สินค้าของบริษัทฯ มีความได้เปรียบในเรื่องคุณภาพ และการส่งมอบที่ตรงเวลา

(1.3 ) การจัดหาผลิตภัณฑ์หรือบริการ

1.  การจัดให้ได้มาซึ่งผลิตภัณฑ์เพื่อจำหน่าย

  บริษัทฯ มีโรงงานผลิตสินค้า จำนวน 1 แห่ง ตั้งอยู่เลขที่ 205 หมู่ 4 ถนนสุขุมวิท (กม.39.5)
  ตำบลบางปูใหม่ อำเภอเมือง จังหวัดสมุทรปราการ

  กำลังการผลิต

  ทอผ้า

  ------------------- ---------------- ----------------- -----------------
                      ปี 2555           ปี 2554            ปี 2553

  1. ปั่นด้าย (พันปอนด์)                                      

  กำลังการผลิต          15,600           18,800            22,900

  ผลิตจริง              10,972           13,769            19,707

  2. ทอผ้า (พันเมตร)                                       

  กำลังการผลิต          23,400           23,890            26,680

  ผลิตจริง              13,793           17,383            24,145
  ------------------- ---------------- ----------------- -----------------

  นโยบายการผลิตที่สำคัญ

บริษัทฯ ได้กำหนดนโยบายการผลิต โดยมุ่งเน้นผลิตสินค้าสิ่งทอประเภท Workware
ที่เหมาะสมกับขีดความสามารถของกระบวนการผลิต ตามคำสั่งซื้อของลูกค้า

  การจัดหาวัตถุดิบ

วัตถุดิบหลักที่ใช้ในการผลิต ได้แก่ฝ้าย ต้องนำเข้าจากต่างประเทศ 100 %
ส่วนเส้นใยสังเคราะห์สามารถหาซื้อได้จากผู้ผลิตภายในประเทศ

  สภาพปัญหาวัตถุดิบ

การจัดหาวัตถุดิบ อาจมีข้อจำกัดบางประการ

- การจัดหาวัตถุดิบหลักประเภทฝ้าย เป็นผลผลิตหลักทางการเกษตร ซึ่งอาศัยสภาพอากาศ
ต้องนำเข้าจากต่างประเทศ มีความผันผวนตามฤดูกาลในแต่ละปี รวมถึงราคาในตลาดโลก
และอัตราแลกเปลี่ยนด้วย

- การจัดหาเส้นใยสังเคราะห์ บางครั้งต้องเปลี่ยน Supplier รายใหม่ เนื่องจาก Supplier
รายเดิมหยุด และเปลี่ยนสายการผลิต

จำนวนผู้จำหน่ายวัตถุดิบ

ในปี 2555 ได้สั่งซื้อวัตถุดิบจากผู้จำหน่าย รวม 5 ราย
โดยไม่มีการพึ่งพิงผู้จำหน่ายวัตถุดิบรายใดรายหนึ่งเกิน 30 % ของยอดรวมการซื้อวัตถุดิบ

สัดส่วนการซื้อวัตถุดิบในประเทศและต่างประเทศ 46 : 54

  ข. ผลกระทบต่อสิ่งแวดล้อม

บริษัทฯ ได้ปฏิบัติตามประกาศกระทรวงอุตสาหกรรม เรื่องการกำจัดสิ่งปฏิกูล หรือวัสดุที่ไม่ใช้แล้ว
พ.ศ.2548 ผลการปฏิบัติงานในระยะเวลา 3 ปีที่ผ่านมา เป็นไปตามที่กฎหมายกำหนด
ไม่มีข้อพิพาทหรือถูกฟ้องร้องเกี่ยวกับสิ่งแวดล้อมแต่อย่างใด

(1.4) งานที่ยังไม่ส่งมอบ

บริษัทฯ ไม่มีมูลค่างานที่ยังไม่ได้ส่งมอบ เนื่องจากลักษณะการประกอบธุรกิจของบริษัทฯ
ไม่เป็นงานโครงการ หรือสร้างชิ้นงานที่มีมูลค่าสูง หรือต้องใช้เวลานานในการส่งมอบ

  2. ธุรกิจพลาสติก ยาง และโลหะ

2.1 บริษัทหลักโรงงานอุตสาหกรรมผลิตพลาสติก

(1.1) ลักษณะผลิตภัณฑ์หรือบริการ แยกตามประเภทลูกค้าที่จ้างผลิตมีดังนี้

1. ชิ้นส่วนพลาสติก ประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า
ชิ้นส่วนพลาสติกสำหรับผลิตภัณฑ์ที่ใช้ในครัวเรือน และ ชิ้นส่วนกระติกน้ำ เป็นต้น

2. แม่พิมพ์ฉีดพลาสติกเพื่อสนับสนุนการผลิตชิ้นส่วนพลาสติก ประกอบด้วยแม่พิมพ์ที่เป็นชิ้นส่วนยานยนต์
แม่พิมพ์ที่เป็นชิ้นส่วนเครื่องใช้ไฟฟ้า และแม่พิมพ์อื่นๆ ที่ลูกค้าเป็นผู้จ้างทำ

3. งานพ่นสีพลาสติกสำหรับชิ้นงานพลาสติกในข้อ1 ซึ่งต้องการความสวยงามทั้งสีแห้งเร็วและแห้งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

(1.2) การตลาดและภาวะการแข่งขัน

  ก. นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

ด้านผลิตภัณฑ์ (PRODUCT)

กลุ่มอุตสาหกรรมยานยนต์และจักรยานยนต์
มีการพัฒนาขีดความสามารถของการผลิตแม่พิมพ์และผลิตภัณฑ์ การพ่นสี
ครอบคลุมความต้องการและการเติบโตของอุตสาหรรมงานพลาสติก ดังนี้

- เสริมสร้างขีดความสามารถด้านศูนย์บริการงานพ่นสีเต็มรูปแบบ ทั้งผลิตภัณฑ์ภายในและภายนอก
(Interior Parts, Exterior Parts)
เพื่อตอบสนองความต้องการของลูกค้าได้อย่างเต็มรูปแบบ

- พัฒนาขีดความสามารถในการออกแบบและผลิตแม่พิมพ์ โดยใช้ CAD,CAM,CAE
รวมถึงเทคโนโลยีการขึ้นรูปแม่พิมพ์ด้วยความเร็วสูง (High Speed Machining)
เพื่อให้แม่พิมพ์ที่ใช้ในการผลิตมีคุณภาพสูงสุด

- พัฒนาขีดความสามารถผลิตภัณฑ์งานฉีดพลาสติก โดยเริ่มจากการผลิตแม่พิมพ์ระบบ Hot Runner,
Gas Injection

- การร่วมมือกับทางลูกค้าพัฒนากระบวนการผลิต VA/VE
เพื่อเป็นการสร้างมูลค่าเพิ่มในตัวผลิตภัณฑ์ให้กับลูกค้ามากที่สุด

- สร้างทีมงานวิจัยผลิตภัณฑ์ (Engineering Design)
ร่วมพัฒนาผลิตภัณฑ์ร่วมกับทางลูกค้าเพื่อให้เกิดประโยชน์สูงสุดสำหรับผู้บริโภค

กลุ่มอุตสาหกรรมเครื่องใช้ไฟฟ้าและอิเล็กทรอนิกส์

- บริษัทฯ พัฒนาขีดความสามารถด้านการผลิตเพื่อตอบสนองต้นทุนในการผลิตและการส่งมอบ
ให้สามารถรองรับการเปลี่ยนแปลงแผนการผลิตแบบทันท่วงที (Delivery on time)

- พัฒนาขีดความสามารถแบบครบวงจรเพื่อตอบสนองความต้องการของลูกค้าสูงสุด เช่น
งานฉีดขึ้นรูปพลาสติก, งานพ่นสี การประกอบชิ้นงาน Silk Screen และ Hot Stamp

กลุ่มอุตสาหกรรมอื่นๆ อาทิเช่น เครื่องใช้ในครัวเรือน, เฟอร์นิเจอร์, เครื่องใช้สำนักงาน
โดยเน้นการมีส่วนร่วมการพัฒนาผลิตภัณฑ์, กระบวนการผลิตต้นทุนต่ำ,
ความหลากหลายและคุณสมบัติต่างๆ
ของวัตถุดิบการผลิตภายในประเทศเพื่อให้ลูกค้าสามารถแข่งขันด้านคุณภาพและราคาในตลาดโลกได้
โดยกลยุทธ์หลักที่บริษัทฯ จะนำมาใช้เพื่อให้บรรลุวัตถุประสงค์ เป้าหมาย และนโยบายของบริษัทฯ
มุ่งเน้นสู่การปรับปรุงพัฒนากระบวนการผลิต
ลดขั้นตอนแต่เพิ่มประสิทธิภาพของผลิตภัณฑ์ให้มีมูลค่าเพื่อตอบสนองความต้องการของลูกค้าอย่างแท้จริง

ด้านราคา (PRICE)

การปรับปรุงประสิทธิภาพ ตลอดจนโครงสร้างของต้นทุนให้มีความเหมาะสม
สามารถแข่งขันได้กับทุกกลุ่มลูกค้าของบริษัทฯ

ช่องทางการจัดจำหน่าย (PLACE)

การเลือกสถานที่ผลิตให้ใกล้ชิดกับลูกค้า
โดยที่บริษัทมีโรงงานผลิตอยู่สองแห่งเพื่อลดค่าใช้จ่ายในเรื่อง ค่าขนส่ง
ตลอดจนการบริการที่สามารถสนองตอบต่อลูกค้าได้รวดเร็ว และประหยัด

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี2555 (%) ปี 2554 (%) ปี 2553 (%)

1.  ชิ้นส่วนพลาสติก 95.91 94.57 99.45

2.  ผลิตแม่พิมพ์ 4.09 5.43 0.55

รวม 100.00 100.00 100.00

บริษัทฯ ไม่มีการพึ่งพิงลูกค้ารายใดรายหนึ่งเกิน 30 % ของรายได้รวม

ข. ภาวะการแข่งขัน

ข.1 สภาพการแข่งขันภายในอุตสาหกรรม

สภาพการแข่งขันภายในอุตสาหกรรม ปีที่ผ่านมา มีการแข่งขันค่อนข้างรุนแรง โดยเน้นในด้านราคา
คุณภาพของงาน และการส่งมอบที่ตรงเวลา ประกอบกับการย้ายฐานการผลิตของ Supplier
จากประเทศญี่ปุ่น ทำให้แนวโน้มการแข่งขันยิ่งทวีความรุนแรงเพิ่มมากขึ้น
เนื่องจากลูกค้าส่วนใหญ่ของบริษัทฯ เป็นบริษัทญี่ปุ่นที่มีฐานการผลิตในประเทศไทย
ระดับความสัมพันธ์ที่ Supplier เก่าแก่มีต่อบริษัทแม่ที่ประเทศญี่ปุ่น
ทำให้จำนวนคู่แข่งขันมีจำนวนเพิ่มมากขึ้น
แต่ขนาดของบริษัทเมื่อเปรียบเทียบกับคู่แข่งขันก็น่าจะอยู่ในขนาดที่ใกล้เคียงกัน
แต่ที่น่าตระหนักอีกประเด็นหนึ่ง
คือลูกค้าส่วนหนึ่งหันมาลงทุนซื้อเครื่องฉีดพลาสติกมาผลิตชิ้นส่วนใช้เอง
แต่ด้วยสถานภาพและศักยภาพในการแข่งขันของบริษัทฯ โดยรวม
ยังอยู่ในเกณฑ์ที่สามารถแข่งขันได้ด้วยเหตุที่บริษัทฯ
มีขนาดเครื่องฉีดพลาสติกสามารถรองรับความต้องการของลูกค้าได้เป็นอย่างดี ทั้งขนาดเล็ก กลาง
ใหญ่ ประกอบกับมีชื่อเสียงสะสมมาเป็นเวลานานมากกว่า 40 ปี ในธุรกิจฉีดพลาสติก

- กลุ่มอุตสาหกรรมรถยนต์ มีสภาพการแข่งขันรุนแรง
เนื่องจากมีผู้ผลิตเป็นจำนวนมากจำนวนและขนาดของคู่แข่ง คู่แข่งหลักที่สำคัญประมาณ 8 ราย
แยกเป็นขนาดใหญ่ 5 ราย และขนาดกลาง 3 รายเมื่อเปรียบเทียบกับบริษัท

- กลุ่มอุตสาหกรรมรถจักรยานยนต์ สภาพการแข่งขันรุนแรง โดยมุ่งเน้นด้านราคา
จำนวนและขนาดของคู่แข่ง คู่แข่งหลักที่สำคัญประมาณ 5 ราย แยกเป็นขนาดใหญ่ 4 ราย
และขนาดกลาง 1 รายเมื่อเปรียบเทียบกับบริษัท

- กลุ่มอุตสาหกรรมเครื่องใช้ไฟฟ้า สภาพการแข่งขันรุนแรงมาก
โดยเฉพาะอย่างยิ่งกลุ่มทุนจากประเทศเกาหลีและไต้หวันเข้ามาบุกตลาดภายในประเทศไทย
โดยมุ่งใช้กลยุทธ์ทางด้านราคาเป็นจุดแข็งในการตอบสนองความต้องการของลูกค้า
จำนวนและขนาดของคู่แข่ง คู่แข่งหลักที่สำคัญประมาณ 10 ราย แยกเป็นขนาดใหญ่ 6 ราย
และขนาดกลาง 4 รายเมื่อเปรียบเทียบกับบริษัท

- กลุ่มอุตสาหกรรมอื่นๆ อาทิ เช่น อุตสาหกรรมเครื่องใช้ในครัวเรือน
สภาพการแข่งขันเริ่มมีการแข่งขันด้านราคามากขึ้น จำนวนและขนาดของคู่แข่ง
คู่แข่งหลักที่สำคัญประมาณ 5 ราย แยกเป็นขนาดใหญ่ 3 ราย และขนาดกลาง 2
รายเมื่อเปรียบเทียบกับบริษัท

  ข.2 แนวโน้มภาวะอุตสาหกรรมและสภาพการแข่งขันในอนาคต

สภาวะเศรษฐกิจในปี 2555 ปัญหาข้อจำกัดในภาคการผลิตที่สืบเนื่องจากอุทกภัย
เริ่มคลี่คลายลงตามลำดับ โดยเฉพาะการผลิตภาคอุตสาหกรรมของไทยที่ฟื้นตัวดีต่อเนื่อง
จากการที่โรงงานอุตสาหกรรมสามารถกลับมาทำการผลิตได้
และมีการเร่งผลิตเพื่อตอบสนองคำสั่งซื้อที่ยังค้างอยู่
ประกอบกับอุปสงค์ภาคเอกชนที่สามารถฟื้นตัวอย่างแข็งแกร่ง และกลับสู่ระดับก่อนเกิดอุทกภัยได้แล้ว
ส่งผลต่อภาคการบริโภคมีการขยายตัวเพิ่มขึ้น

(1.3) การจัดหาผลิตภัณฑ์หรือบริการ

ที่อยู่ของบริษัทมีโรงงานอุตสาหกรรมผลิตพลาสติก มีจำนวน 2 โรงงาน ซึ่งตั้งอยู่ที่

1.  เลขที่ 11/1 หมู่ที่ 14 เขตนิคมอุตสาหกรรมบางชัน ถ.เสรีไทย แขวงมีนบุรี เขตมีนบุรี
    กรุงเทพฯ 10510

2.  เลขที่ 99 หมู่ 5 ถ.บางนา-ตราด (กม.38) ต.บางสมัคร อ.บางปะกง จ.ฉะเชิงเทรา
    24180

(ก) กำลังการผลิต

ปี 2555 ปี 2554 ปี 2553

กำลังการผลิตเต็มที่

ชั่วโมงการทำงานของเครื่องจักร (ช.ม.) 690,900 698,400 684,000

ปริมาณการผลิตจริง

ชั่วโมงการทำงานของเครื่องจักร (ช.ม.) 483,630 488,880 446,040

อัตราการใช้กำลังการผลิต % 70 70 65

อัตราการเพิ่ม (ลด) ของปริมาณการผลิต % (11) 10 8

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

นโยบายการผลิตที่สำคัญ คือ บริษัทฯ มีนโยบายที่จะตอบสนองความต้องการของลูกค้าในด้านคุณภาพ
การส่งมอบ และความต้องการทางเทคนิคต่างๆ ที่ลูกค้าร้องขอการตรวจสอบสารปนเปื้อนต่างๆ
ที่มีในวัตถุดิบ เพื่อแน่ใจว่าชิ้นส่วนที่ผลิตออกไปจะไม่มีผลในทางลบต่อผู้บริโภค

การจัดหาวัตถุดิบและผู้จำหน่าย

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้ ซึ่งแหล่งที่มาของวัตถุดิบ
มีการสั่งซื้อจากในประเทศ และต่างประเทศ ทั้งนี้ ผลการเปลี่ยนแปลงเทคโนโลยี ไม่มีผลกระทบ
ต่อการใช้วัตถุดิบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะมีผลกระทบต่อวัตถุดิบ คือ ราคาน้ำมันและค่าเงินบาท
ซึ่งอาจทำให้เกิดการเปลี่ยนแปลงราคาของเม็ดพลาสติก ที่จะมีแนวโน้มสูงขึ้น

ทั้งนี้ ไม่มีต้นทุนวัตถุดิบชนิดใดชนิดหนึ่งสูงกว่าร้อยละ 50 ของต้นทุนการผลิตรวม

ผู้จำหน่ายวัตถุดิบและ จำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 100% โดยสั่งซื้อจากผู้จำหน่ายมากกว่า 30 ราย

บริษัท ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30 ของมูลค่าการ
ซื้อวัตถุดิบทั้งหมด

(ข) ผลกระทบต่อสิ่งแวดล้อม

อุตสาหกรรมการผลิตพลาสติก

ด้านการอนุรักษ์พลังงาน บริษัทฯ มีนโยบายในการดูแลรักษาสิ่งแวดล้อม
การบริหารจัดการและควบคุมกระบวนการผลิตภายในบริษัทฯ
ที่ก่อให้เกิดผลกระทบต่อสิ่งแวดล้อมให้น้อยที่สุด ซึ่งเป็นไปตาม พ.ร.บ.
การส่งเสริมการอนุรักษ์พลังงาน พ.ศ. 2535

บริษัทฯ รณรงค์การนำทรัพยากรกลับมาใช้ใหม่ เพื่อเพิ่มประสิทธิภาพในการผลิต
และลดมลภาวะต่างๆ ที่ก่อให้เกิดภาวะโลกร้อน
ซึ่งเน้นการมีส่วนร่วมของพนักงานในการทำกิจกรรมและจัดตั้งคณะกรรมการอนุรักษ์พลังงาน
โดยมีมาตรการประหยัดพลังงานดังนี้

* รณรงค์การใช้ไฟฟ้าอย่างประหยัดและคุ้มค่า เช่น ปิดแอร์ พัดลม
และเครื่องใช้ไฟฟ้าทุกชนิดหลังเลิกใช้งาน

* ปรับเปลี่ยนหลอดไฟฟ้าจากหลอดแรงดันสูง (หลอดแสงจันทร์) เป็นหลอดไฟฟ้าประหยัดไฟ

* ตรวจสอบ Cap Blank ที่ชำรุดให้ทำงานเต็มประสิทธิภาพ

* ติดตั้ง Invertor ควบคุมการทำงานของมอเตอร์ปั๊มน้ำระบบ Cooling
ให้เหมาะสมกับภาระการทำงาน เพื่อช่วยลดการใช้พลังงานไฟฟ้า

* ปรับเปลี่ยน Water Chiller จากระบบ Air Cool เป็นระบบ Water Cool
ทำให้ช่วยลดการใช้พลังงานไฟฟ้า

* ตรวจสอบการรั่วของระบบอัดลม ติดตั้ง Reserver Tank
และปรับตั้งแรงดันลมอัดให้เหมาะสมกับ การใช้งาน

ด้านการจัดการด้านสิ่งแวดล้อม บริษัทฯ ได้มีการนำระบบการจัดการด้านสิ่งแวดล้อม หรือ ISO
14001 เข้ามาใช้ โดยมุ่งเน้นให้องค์กรมีการควบคุมและพัฒนา
ปรับปรุงการปฏิบัติงานให้สอดคล้องกับกฎหมาย กฎระเบียบต่างๆ และรักษาสิ่งแวดล้อมอย่างต่อเนื่อง

ด้านความปลอดภัย อาชีวอนามัย และสภาพแวดล้อมในการทำงาน บริษัทฯ
ได้มีการตรวจสอบระบบป้องกัน และระงับอัคคีภัย โดยให้พนักงานได้ฝึกซ้อมดับเพลิง
และจัดตั้งคณะกรรมการความปลอดภัยอาชีวอนามัย และสภาพแวดล้อมในการทำงาน
โดยได้กำหนดเป็นนโยบายของบริษัทฯ
รวมทั้งมีการรณรงค์เผยแพร่ตามวารสารและทำแผ่นป้ายแสดงสถิติอุบัติเหตุติดป้ายประกาศให้พนักงานทราบ
นอกจากนี้บริษัทฯ ได้ดำเนินการยกระดับการจัดการด้านความปลอดภัยและอาชีวอนามัยโดยร่วมมือกับ
บริษัท โตโยต้ามอเตอร์ เอเชีย แปซิฟิค เอ็นจิเนียริ่ง แอนด์ แมนูแฟคเจอร์ริ่ง จำกัด
ในการดำเนินการโครงการ CCCF (Completely Check Completely Find out
Activity) โดยให้พนักงานมีส่วนร่วมค้นหาอันตรายและสร้างจิตสำนึกในด้านความปลอดภัย
ซึ่งจากการประเมินผลบริษัทฯ ได้มีการจัดการอยู่ในเกณฑ์ที่ดี

ด้านการกำจัดสิ่งปฏิกูลหรือวัสดุที่ไม่ใช้แล้ว บริษัทฯ
ได้ดำเนินการขออนุญาตกรณีการนำสิ่งปฏิกูลหรือวัสดุเหลือใช้แล้วซึ่งมีลักษณะและคุณสมบัติเป็นไปตามประกาศกระทรวงอุตสาหกรรมฉบับที่
1 (พ.ศ. 2541) และ ฉบับที่ 6 (พ.ศ. 2540) ออกนอกบริเวณโรงงานทุกครั้งก่อนนำไปกำจัด

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม ไม่มี

(4) งานที่ยังไม่ส่งมอบ ไม่มี

2.2 บริษัทหลักโรงงานอุตสาหกรรมประเภทยาง

(1.1) ลักษณะผลิตภัณฑ์ประเภทยาง

ผลิตภัณฑ์ของบริษัท ประกอบด้วย เส้นยางยืด และแถบยางยืด (Rubber Thread and Rubber
Tape), ยางยืดถัก (Elastic Braid) ยางยืดทอ และโครเชท์ (Elastic Webbing and
Crochet) และเส้นยางหุ้ม (Covering Yarn) ภายใต้เครื่องหมายการค้าตรา “VENUS”
ผลิตภัณฑ์ของบริษัทฯ ส่วนใหญ่จะใช้เป็นวัตถุดิบของผลิตภัณฑ์อื่น เช่น อุตสาหกรรมผ้าอ้อมสำเร็จรูป
เด็ก-ผู้ใหญ่ อุตสาหกรรมเสื้อผ้า สิ่งทอ หรือนำไปใช้งานทางด้านอื่นๆ ตามประเภทธุรกิจของลูกค้า
บริษัทฯ ตระหนักถึงความสำคัญของผู้บริโภค
โดยเฉพาะในด้านความปลอดภัยของสุขภาพและอนามัยจึงได้พัฒนาปรับปรุงผลิตภัณฑ์อย่างต่อเนื่อง
เพื่อให้ผู้บริโภคมั่นใจได้ว่าผลิตภัณฑ์ของบริษัทฯ มีความปลอดภัยต่อการใช้งาน

ผลิตภัณฑ์ของบริษัทมีลักษณะดังนี้

1. เส้นยางยืด และแถบยางยืด (Rubber Thread and Rubber Tape)
เป็นผลิตภัณฑ์ที่ได้จากขั้นตอนการแปรสภาพจากยางแท่ง ผลิตตามขนาดและจำนวนเส้นที่ลูกค้าต้องการ
เพื่อนำไปผลิตเป็นส่วนขอบขา และขอบเอวผ้าอ้อมเด็ก และผู้ใหญ่ ( Diaper )
ส่วนที่ต้องใช้ยางยืด, ขอบขากางเกงในสุภาพบุรุษ, ชุดว่ายน้ำที่ต้องใช้ยางยืดเป็นส่วนประกอบ,
ขอบหมวกคลุมผมอาบน้ำ, ขอบหมวกที่ใช้ในการว่ายน้ำและอื่นๆ
รวมทั้งยังเป็นวัตถุดิบที่ใช้ในการผลิตผลิตภัณฑ์ ยางยืดถัก , ยางยืดทอ และเส้นยางหุ้ม อีกด้วย

2. สายยางยืดถัก (Elastic Braid) ผลิตเป็นวัตถุดิบเพื่อใช้กับผลิตภัณฑ์เสื้อผ้าสำหรับเด็ก,
ขอบเอวกางเกงนอนทั้งเด็กและผู้ใหญ่ , ขอบเอวและขอบขาชุดชั้นในสุภาพบุรุษและสตรี และอื่นๆ
ตามความต้องการของลูกค้า

3. สายยางยืดทอ (Elastic Webbing) ,โครเชท์ และเส้นยางหุ้ม (Covering Yarn )
เป็นผลิตภัณฑ์ที่ใช้ในกลุ่มลูกค้าผู้ผลิตเสื้อผ้า ชุดกีฬา ชุดชั้นในสุภาพบุรุษ และสตรี,
เสื้อผ้าสำหรับเด็กและ ฯลฯ

4. ผลิตผลิตภัณฑ์ที่สามารถเข้าถึงกลุ่มผู้บริโภคได้โดยตรง ได้แก่ ผลิตภัณฑ์ “เข็มขัดพยุงหลัง”
(Back Support) ตรา “วีนัส” ผ้าพันเคล็ด (Band-age) เป็นต้น

ผลิตภัณฑ์ของบริษัทฯ ได้รับการรับรองมาตรฐาน OEKO-TEX STANDARD 100 ทุกปี
ได้รับการรับรองระบบคุณภาพมาตรฐาน ISO 9001 และระบบการจัดการสิ่งแวดล้อมมาตรฐาน ISO
14001 และผลิตภัณฑ์ยางยืดทอ (Elastic Webbing)
ได้รับการรับรองทางการแพทย์ตามมาตรฐานขององค์การอาหารและยา (อย.)

บริษัท ไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

(1.2) การตลาด และภาวะการแข่งขัน

(ก) การทำการตลาดของผลิตภัณฑ์ หรือบริการที่สำคัญในปีที่ผ่านมา

ในปีที่ผ่านมาบริษัทฯ ทำการตลาดได้ไม่เต็มที่
เนื่องจากได้รับผลกระทบจากภาวะเศรษฐกิจโลกชะลอตัว
ลูกค้าบางส่วนที่ซื้อผลิตภัณฑ์เพื่อนำไปผลิตและส่งให้กับตลาดต่างประเทศก็ได้รับผลกระทบเช่นกัน
แต่มีกลุ่มลูกค้าบางส่วนก็เริ่มฟื้นตัวจากปัญหาอุทกภัยในครั้งทีผ่านมา

กลยุทธ์การแข่งขัน

- มีการกำหนดรับคำสั่งซื้อล่วงหน้าไม่เกิน 3 เดือน เพื่อให้บริษัทฯ
สามารถคาดคะเนต้นทุนการผลิตได้ใกล้เคียงกับความเป็นจริงและตั้งราคาขายในระดับที่มีกำไรและแข่งขันได้
ทั้งยังสามารถช่วยวางแผนการผลิตได้อย่างดี

- มีการกำหนดตั้งราคาขายที่มีกำไรและสามารถแข่งขันได้
มีสินค้าที่สามารถตอบสนองความต้องการของลูกค้าอย่างสม่ำเสมอ
และส่งมอบสินค้าและให้บริการแก่ลูกค้าด้วยความซื่อสัตย์
ดูแลและให้ความสำคัญกับลูกค้าทุกรายเป็นอย่างดีตลอดมา

ลักษณะลูกค้า

ลูกค้าของบริษัทส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกัน
บริษัทมีการให้คำปรึกษารวมทั้งให้ความช่วยเหลือ และแก้ไขปัญหาต่างๆ ร่วมกันเมื่อลูกค้าต้องการ
ตลอดจนข้อเสนอแนะต่างๆ ให้กับลูกค้า เพื่อให้ลูกค้าเกิดความพึงพอใจ

กลุ่มลูกค้าเป้าหมาย

-กลุ่มโรงงานผู้ผลิตสินค้าอุตสาหกรรมต่างๆ ที่ใช้ผลิตภัณฑ์ยางยืดเป็นวัตถุดิบในการผลิต
เช่นผู้ผลิตเสื้อผ้าสำเร็จรูป ผู้ผลิตผ้าอ้อมสำเร็จรูปเด็ก-ผู้ใหญ่
อุปกรณ์ทางการแพทย์หรือผลิตภัณฑ์ที่เกี่ยวข้องกับสุขภาพ และกลุ่มผู้ผลิตสินค้าอื่นๆ
ตามความต้องการของลูกค้า

-กลุ่มผู้จัดจำหน่าย ได้แก่ ผู้ค้าปลีก และผู้ค้าส่ง

การจำหน่ายและช่องทางการจำหน่าย

บริษัท เป็นผู้ผลิตและจำหน่ายโดยตรง โดยมีสัดส่วนการจัดจำหน่ายต่างประเทศอยู่ที่ร้อยละ 60
ส่วนในประเทศอยู่ที่ร้อยละ 40 ในส่วนของลูกค้าต่างประเทศได้แก่ อเมริกา ญี่ปุ่น เนเธอร์แลนด์
มาเลเซีย สิงคโปร์ จีน เวียดนาม ฯลฯ บริษัทพยายามไม่พึ่งพิงลูกค้ารายใหญ่เพียงรายเดียว ทั้งนี้
บริษัทฯ ไม่มีการพึ่งพิงลูกค้ารายใดรายหนึ่งเกิน 30 % ของรายได้รวม

(ข) ภาวะการแข่งขัน

แนวโน้มภาวะอุตสาหกรรม และสภาพการแข่งขันในอนาคต

เนื่องจากสภาวะเศรษฐกิจในปัจจุบันที่มีการชะลอลงอย่างต่อเนื่องมาตลอดระยะเวลา 4-5
ปีที่ผ่านมา
ทำให้เป็นปัญหากับการประกอบธุรกิจที่จะต้องประสบกับการแข่งขันทางการค้าค่อนข้างสูงทั้งจากภายในประเทศ
และต่างประเทศ บริษัทฯ จึงต้องพยายามยกระดับคุณภาพของสินค้าให้ดีมากยิ่งขึ้น
และใช้ความรวดเร็วทางด้านการบริการให้ทันกับความต้องการของลูกค้า เพื่อรักษาฐานลูกค้าเดิมไว้
และพยายามขยายตลาดทั้งในประเทศและต่างประเทศเพิ่มมากขึ้น

แนวโน้มของอุตสาหกรรม การแข่งขันในตลาดค่อนข้างสูง
เนื่องจากอุตสาหกรรมยางยืดจะผูกพันกับกลุ่มโรงงานผู้ผลิตเสื้อผ้าสำเร็จรูปเป็นส่วนใหญ่
ซึ่งมีคู่แข่งที่สำคัญได้แก่ จีน ที่มีศักยภาพในการผลิตสูงและมีต้นทุนต่ำกว่า ทำให้มีความได้เปรียบ
รวมทั้งอินเดีย และประเทศเพื่อนบ้าน ได้แก่เวียดนาม เขมร
คาดว่าผู้ผลิตเสื้อผ้าสำเร็จรูปในประเทศจะต้องประสบปัญหาอย่างแน่นอน
และบางรายได้มีการย้ายฐานการผลิตไปยังประเทศเพื่อนบ้านบ้างแล้ว
เพื่อหลีกเลี่ยงปัญหาต้นทุนการผลิตที่สูงขึ้น โดยเฉพาะค่าแรงที่ปรับสูงขึ้น
ซึ่งจะมีผลกระทบทางอ้อมกับบริษัทผู้ผลิตยางยืดที่ป้อนเข้าโรงงานผลิตเสื้อผ้าสำเร็จรูปอย่างหลีกเลี่ยงไม่ได้
สิ่งสำคัญที่สุด คือบริษัทจะต้องผลิตสินค้าที่มีคุณภาพ ราคาสมเหตุสมผล
และส่งมอบทันกับความต้องการของลูกค้า รวมทั้งมีการพัฒนาผลิตภัณฑ์รูปแบบใหม่ๆ
ให้มีความหลากหลายเพิ่มมากขึ้น เพื่อสนองตอบความต้องการของลูกค้าและตลาด
จึงจะสามารถยืนหยัดและมีบทบาทในตลาดต่อไปได้

(1.3) การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์ เพื่อจำหน่ายในปีที่ผ่านมา

สำนักงานใหญ่และโรงงานตั้งอยู่ในเขตนิคมอุตสาหกรรมบางชัน

เลขที่ ง.1 หมู่ที่ 13 ถนนเสรีไทย แขวงมีนบุรี เขตมีนบุรี กรุงเทพ 10510 จำนวนโรงงาน
ทั้งหมดมี 5 หลัง ประกอบด้วยอาคารโรงงาน 3 หลัง อาคารคลังวัตถุดิบและคลังวัสดุ 1 หลัง
อาคารคลังสินค้า 1 หลัง

โรงงานสาขาบางปะกง เลขที่ 99 หมู่ 5 ถนนบางนา-ตราด (ก.ม.38) ตำบลบางสมัคร
อำเภอบางปะกง จังหวัดฉะเชิงเทรา ประกอบด้วยอาคารโรงงานทั้งหมด 2 หลัง

คลังเก็บสินค้าตราด ตั้งอยู่เลขที่ 70/2 หมู่ที่ 1 ตำบลแสนตุ้ง อำเภอเขาสมิง จังหวัดตราด

  กำลังการผลิต

ปริมาณการผลิตรวม (หน่วย 1:1,000)

ปริมาณการผลิตจริง หน่วย ปี 2555 ปี 2554 ปี 2553

เส้นยาง, แถบยาง ,สายยางยืด กิโลกรัม 3,166 3,573 5,048

นโยบายของบริษัทคือ “ สร้างความพึงพอใจให้ลูกค้า พัฒนาคุณภาพผลิตภัณฑ์ สร้างสรรบุคลากร
และใส่ใจสิ่งแวดล้อม ”
ในส่วนการผลิตได้บริหารต้นทุนเพื่อให้ผลิตภัณฑ์ของบริษัทสามารถสู้กับคู่แข่งขันทั้งตลาดในประเทศและต่างประเทศได้
รวมทั้งมีการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ
ด้วยการจัดฝึกอบรมภายในและส่งไปรับการฝึกอบรมภายนอก
เพื่อพัฒนาความสามารถในการตอบสนองต่อการปรับองค์กรไปสู่องค์กรแห่งการเรียนรู้
ดูแลและเอาใจใส่พนักงาน ทุกระดับชั้นให้มีขวัญและกำลังใจในการปฏิบัติงานที่ดี

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือยางธรรมชาติเป็นวัตถุดิบหลักสำคัญที่ใช้ในการผลิต โดยบริษัท
ได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรี และจังหวัดตราด
วัตถุดิบที่ใช้ส่วนใหญ่ซื้อภายในประเทศเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์ ทำให้ไม่มีปัญหาทางด้านคุณภาพของวัตถุดิบ

บริษัทฯ มีความเข้มงวดในเรื่องคุณภาพของยางพารา
ซึ่งเป็นวัตถุดิบหลักที่นำมาใช้ในกระบวนการผลิต ได้ออกตรวจเยี่ยมผู้ขายเป็นประจำทุกปี
โดยมีวัตถุประสงค์เพื่อให้วัตถุดิบที่นำมาผลิตได้คุณภาพ
และร่วมมือกับผู้ขายพัฒนาและปรับปรุงคุณภาพวัตถุดิบให้เป็นไปตามความต้องการของลูกค้า

ปัญหาการขาดแคลนวัตถุดิบ คาดว่าจะไม่เกิดขึ้นง่าย เพราะวัตถุดิบหลักคือยางพารา
เป็นวัตถุดิบที่ผลิตเองภายในประเทศ ซึ่งมีอยู่หลายจังหวัด
และประเทศไทยเป็นประเทศที่ผลิตได้มากที่สุดในโลก
ในขณะเดียวกันประเทศไทยก็มีการขยายพื้นที่ปลูกยางพารา
เพื่อตอบสนองความต้องการใช้ยางพาราที่เพิ่มขึ้น

บริษัทฯ ได้สำรองยางพาราไว้เพียงพอต่อการผลิต ราคายางมีความผันผวนตามภาวะตลาด
แต่ไม่ส่งผลกระทบต่อการขาดแคลนยางพาราในประเทศไทย

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยี่การผลิตที่ใช้ยางยืดเป็นวัตถุดิบในการผลิต

เสื้อผ้า และสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่ ซึ่งบริษัทฯ
คาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

สัดส่วนการซื้อวัตถุดิบในประเทศ ปี 2555 96.27 %

สัดส่วนการซื้อวัตถุดิบต่างประเทศ ปี 2555 3.73 %

บริษัทฯ ไม่มีการพึ่งพิงผู้จัดจำหน่ายวัตถุดิบรายใดรายหนึ่งภายนอกกลุ่มบริษัทฯ เกิน 30 %
ของยอดรวมการซื้อวัตถุดิบ

(ข) ผลกระทบต่อสิ่งแวดล้อม

บริษัทฯ ได้มีการกำจัดสิ่งปฏิกูลที่ไม่ใช้แล้ว ประเภทขยะอันตราย และไม่อันตราย การเกิดน้ำเสีย
การสิ้นเปลืองพลังงาน และทรัพยากรธรรมชาติ
,ฝุ่นละอองที่เกิดในกระบวนการผลิตและไอระเหยจากสารเคมีโทลูอีน ซึ่งบริษทฯ
มีระบบควบคุมและดำเนินการบำบัด
โดยผ่านทางหน่วยงานภายนอกที่ได้รับการรับรองจากทางราชการเป็นผู้ดำเนินการ

กิจกรรมที่เป็นโครงการซึ่งมีวัตถุประสงค์ที่จะลดผลกระทบและพัฒนาสิ่งแวดล้อมให้ดีขึ้น คือ

1. โครงการควบคุมการฟุ้งกระจายของฝุ่นในกระบวนการผลิตรับเบอร์
มีการกำจัดฝุ่นที่ฟุ้งกระจายในสถานที่ทำงาน โดยวิธีการทดลองโดยใช้เคมีผสมยางที่มีลักษณะเป็นผง
จัดหาถุงใส่เคมีที่สามารถละลายได้ในขั้นตอนการผสมมาทดลองใช้ปรับปรุงเครื่องชั่งเคมีอัตโนมัติ
ปรับปรุงการตรวจสอบและบำรุงรักษาอุปกรณ์ในการดูดฝุ่น ทั้งในเรื่องระยะเวลาและวิธีการตรวจ
ทำแผนการและบันทึกการทำความสะอาดที่เครื่องชั่งอัตโนมัติและถังสำหรับใส่เคมี
เพื่อควบคุมไม่ให้เกินมาตรฐานที่กฎหมายกำหนด

2. โครงการการประหยัดพลังงานแสงสว่างในส่วนเวบบิ้ง เพื่อลดต้นทุนในกระบวนการผลิต
และให้สอดคล้องกับ พรบ. เรื่องการส่งเสริมการอนุรักษ์พลังงาน
โดยทำการตรวจสอบระบบแสงสว่างภายในหน่วยงานทั้งหมด สำรวจเครื่องจักรที่ใช้งาน
และทำการกำหนดผู้รับผิดชอบ ปิด/เปิด ระบบแสงสว่างในช่วงพัก
ปิดไฟแสงสว่างในส่วนที่ไม่ได้ทำการผลิต ทำการถอดหลอดไฟในพื้นที่ ที่ไม่จำเป็น

3. โครงการการจัดการพลังงาน แผนกทอเบรด เพื่อลดปริมาณการใช้ไฟฟ้าและการอนุรักษ์พลังงาน
และปลูกจิตสำนึกให้กับพนักงานทุกคน
ให้มีส่วนร่วมในการประหยัดการใช้ไฟฟ้าและอนุรักษ์พลังงานไฟฟ้า
โดยการควบคุมการใช้งานเครื่องปรับอากาศ การใช้งานไฟฟ้าแสงสว่าง
การเปิดมอเตอร์เครื่องจักร เปลี่ยนการใช้หลอดไฟแบบกำลังไฟฟ้าสูงเป็นแบบประหยัด
ปรับเปลี่ยนเวลาทำงาน หรือทำเท่าที่จำเป็นในช่วง onpeak
และปิดหน้าจอคอมพิวเตอร์ช่วงไม่ใช้งาน

การดำเนินการเพื่อลดผลกระทบ

บริษัทฯ ได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่อาจก่อให้เกิดผลกระทบต่อสิ่งแวดล้อม เช่น

1. การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

1.1
ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

  1.2 ของเสียประเภทขยะไม่อันตราย
  ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

2. การบำบัดน้ำเสีย โดยใช้ระบบบำบัดน้ำเสีย แบบ ACTIVATED SLUDGE
และได้มีการควบคุมระบบน้ำทิ้งก่อนที่จะปล่อยออกนอกโรงงาน ทั้งนี้
มีการส่งน้ำไปวิเคราะห์เป็นประจำทุกเดือน เพื่อดำเนินการควบคุมไม่ให้มีค่าเกินมาตรฐาน

3. การสิ้นเปลืองทรัพยากรธรรมชาติ
โดยเข้าร่วมโครงการอนุรักษ์พลังงานกับกรมส่งเสริมอุตสาหกรรม และสถาบันสิ่งแวดล้อมไทย
ซึ่งทำการจัดตั้งทีมอนุรักษ์พลังงานร่วมกับที่ปรึกษาเพื่อสำรวจและวิเคราะห์หามาตรการต่างๆ
ในการอนุรักษ์พลังงานในโรงงาน

4. ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในสถานที่ที่ปฏิบัติงานไม่ให้เกินมาตรฐานที่กฎหมายกำหนด

5. จัดให้มีการตรวจวัดคุณภาพอากาศ และสิ่งแวดล้อมภายในบริษัท เช่นการวัดสภาพฝุ่น เสียง น้ำ
แสงสว่าง เป็นต้น

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท ปี 2555 ปี 2554 ปี 2553

- ค่าใช้จ่ายดำเนินการเพื่อลดผลกระทบต่อสิ่งแวดล้อม 1.27 1.09 0.88

บริษัท ไม่มีข้อพิพาท หรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ - ไม่มี -

 3. ธุรกิจคอมพิวเตอร์

1. การประกอบธุรกิจของบริษัท

เป็นการดำเนินธุรกิจด้านคอมพิวเตอร์ และเทคโนโลยีสารสนเทศตั้งแต่ปี 2525
เป็นบริษัทที่ดำเนินธุรกิจด้าน Information Technology (IT) อันดับต้นๆ ของประเทศไทย
ปัจจุบันมีสินค้าและบริการด้านคอมพิวเตอร์ และเทคโนโลยีสารสนเทศที่ครอบคลุมและหลากหลาย
สำหรับธุรกิจขนาดตั้งแต่ Small Office Home Office (SOHO) ถึงองค์กรธุรกิจขนาดใหญ่
(Large Enterprise) ทั้งในส่วนกรุงเทพฯ ปริมณฑล และส่วนภูมิภาค
และขยายธุรกิจครอบคลุมไปสู่ประเทศลาว ในปี 2555 ด้วย

(1.1) ลักษณะผลิตภัณฑ์หรือบริการ

ปัจจุบันบริษัทฯ ได้รับการแต่งตั้งเป็นตัวแทนจำหน่าย และผู้จัดจำหน่ายสินค้ารวมถึงบริการต่างๆ
มากมาย

อาทิ

- ได้รับแต่งตั้งเป็นตัวแทนจำหน่ายอย่างเป็นทางการด้านผลิตภัณฑ์สินค้า Server และ Storage
จาก บริษัทไอ บี เอ็ม (ประเทศไทย) จำกัด ได้แก่ IBM Power Systems (ทั้ง AIX และ
iO5) และ IBM System X ทั้ง Rack และ Blade, Storage ครบ Production Line
ตั้งแต่ Low End ถึง High End Storage รวมถึงอุปกรณ์ Switch/Network
ที่เกี่ยวข้องในการเชื่อมต่อและล่าสุด IBM PureFlex ; Integrated Solution
ตระกูลใหม่ล่าสุดจาก IBM ซึ่งบริษัทฯ ได้รับเกียรติเป็นผู้จำหน่ายหลักในระเทศไทย

- ได้รับการแต่งตั้งเป็นตัวแทนจำหน่ายอย่างเป็นทางการด้านผลิตภัณฑ์สินค้า Software จากบริษัท
ไอ บี เอ็ม (ประเทศไทย) จำกัด ซึ่งประกอบด้วยสินค้าครบทุกตระกูล ทั้งหมด 8 ตระกูล อันได้แก่

* WebSphere - Software ด้าน Integration Workflow

* Tivoli – Software ในด้านการจัดการ การเก็บข้อมูล (Backup)
รวมถึงการบริหารระบบซึ่งเป็นพื้นฐานที่สำคัญสำหรับ Cloud Technology

* Lotus - Software สำหรับ Workflow, Portal

* Information Management - Software ที่เกี่ยวข้องกับฐานข้อมูลไม่ว่าจะเป็น
DB2,Infomic รวมถึง Data Warehouse ซึ่งบริษัทฯ
ได้รับเกียรติเป็นตัวแทนจำหน่ายอย่างเป็นทางการสำหรับ Pure Data for Analytics
(ชื่อเดิมคือ Netezza) Data Warehouse Appliances จาก IBM ในประเทศไทย *
Business Analytics - Software ที่เกี่ยวข้องกับการวิเคราะห์ข้อมูล เช่น Cognos, SPSS

* Security - Software ที่เกี่ยวข้องสำหรับระบบความปลอดภัยของระบบ IT

* Industry Solution – Software ที่ใช้งานกับธุรกิจด้านต่างๆ

* Rational – Software สำหรับการทดสอบ ตรวจสอบ ความถูกต้องของระบบงาน Software

- ได้รับการแต่งตั้งเป็นตัวแทนจำหน่ายอย่างเป็นทางการด้านผลิตภัณฑ์ด้านบริการจาก IBM Giobal
Technology Services (GTS) IBM (ประเทศไทย) จำกัด อันประกอบไปด้วย การซ่อมบำรุง
(Maintenance Agreement: MA) การติดตั้งระบบและการ Implement ระบบงาน (GTS
Implementation Sevices) รวมถึงการขาย Cloud Services ของ IBM

- ได้รับการแต่งตั้งเป็นตัวแทนจำหน่ายอย่างเป็นทางการผลิตภัณฑ์สินค้า Acronis ซึ่งเป็น Backup
Software จากประเทศสหรัฐอเมริกา

- ได้รับการแต่งตั้งเป็นตัวแทนจำหน่ายอย่างเป็นทางการแต่เพียงผู้เดียวในประเทศไทย
สำหรับผลิตภัณฑ์สินค้า CommVault ซึ่งเป็น Backup Software
ที่มาแรงในขณะนี้จากประเทศสหรัฐอเมริกา

- นอกจากนี้ยังมีผลิตภัณฑ์ต่างๆ อีกเช่น สินค้า PC, ThinkPad, Server ของ Lenovo, สินค้า
Hardware ต่างๆ ของHP, Ronsyncs, Epson, Samsung, Cannon, Fujitsu ,Dell,
Acer และอื่นๆ

- การให้บริการ ซ่อมแซม ดูแล บำรุงรักษา Hardware และ Software และระบบ Network
พร้อมอุปกรณ์ต่อพ่วง รวมทั้งรับออกแบบ และพัฒนาระบบต่างๆ

- จำหน่าย บริการ ติดตั้ง ระบบกล้องวงจรปิด (CCTV) และระบบรักษาความปลอดภัยอื่นๆ

- บริการกู้ข้อมูลใน Media ต่างๆ เช่น Hard Disk, Flash Drive, Memory card ที่สูญหาย
ด้วยระบบ Clean room class 100 ตั้งแต่ปี 2547 ตลอดทั้งกู้ข้อมูลทุกระบบปฏิบัติการเช่น DOS,
Windows, Linux, Unix, Novell และ Macintosh
ซึ่งเก็บรักษาข้อมูลเป็นความลับของลูกค้าอย่างเข้มงวด

- ได้รับการแต่งตั้งเป็นตัวแทนจำหน่ายอย่างเป็นทางการจาก Huawei สำหรับผลิตภัณฑ์ Unified
Communication, IP PBX, IP Phone, Contact Center System, Intelligent
Video Surveillance, Tele Presence and Video Conference

(1.2) การตลาดและภาวะการแข่งขัน

ก. การทำการตลาดของผลิตภัณฑ์ หรือบริการที่สำคัญในปีที่ผ่านมา

บริษัทฯ ทำการตลาดโดยมุ่งเน้นจัดจำหน่ายสินค้าให้ตรงตามความต้องการของลูกค้า
และส่งมอบให้ตรงตามกำหนด ด้วยคุณภาพตามที่ตกลงกันไว้ โดยยึดถือหลักการมีจริยธรรมต่อคู่แข่ง

ลักษณะของลูกค้า หรือกลุ่มลูกค้าเป้าหมาย

เป็นสถาบันการเงิน หน่วยงานราชการ นิติบุคคลต่างๆ ที่ใช้ผลิตภัณฑ์เทคโนโลยีสารสนเทศ
ซึ่งมีมากขึ้นตลอดเวลา ทั้งกรุงเทพ ปริมณฑล และต่างจังหวัด

การจำหน่ายและช่องทางการจำหน่าย

เป็นตัวแทนจำหน่ายของ IBM ที่มีช่องทางจัดจำหน่ายผ่าน Business Partners ซึ่งมี
Solutions เพื่อส่งมอบให้แก่ลูกค้าที่ใช้อีกต่อหนึ่ง และสายธุรกิจ SI
จะจัดจำหน่ายสินค้าให้กับยี่ห้ออื่นๆ และให้บริการแก่ลูกค้าโดยตรง

สัดส่วนการจำหน่ายในประเทศและต่างประเทศ

บริษัทฯ จำหน่ายสินค้า และให้บริการต่างๆ ในประเทศเกือบทั้งหมด
โดยเริ่มมีการจัดจำหน่ายสินค้าของ IBM ไปสู่ประเทศลาวในปี 2555

การพึ่งพิงลูกค้า หรือผู้จัดจำหน่ายรายใดรายหนึ่งเกิน 30 % ของรายได้รวม

บริษัทฯ ไม่มีการพึ่งพิงลูกค้ารายใดเกิน 30 % ของรายได้รวม

ข .ภาวะการแข่งขัน

สภาพการแข่งขันในอุตสาหกรรม

มีการแข่งขันสูงขึ้นเรื่อยๆ ในอุตสาหกรรม ด้านราคา
เนื่องจากมีผู้ประกอบการรายใหม่เข้าสู่ธุรกิจอย่างต่อเนื่อง

แนวโน้มภาวะอุตสาหกรรม และสภาพการแข่งขันในอนาคต

- แนวโน้มอุตสาหกรรม ยังมีการเจริญเติบโต และขยายการใช้งาน IT มากขึ้นทั้งภาครัฐ
และเอกชน

- ภาวะอุตสาหกรรมคอมพิวเตอร์ มีคู่แข่งจำนวนมาก ในการประกอบกิจการคล้ายๆ กับบริษัทฯ

- ขนาดของบริษัทฯ อยู่ในระดับกลาง เมื่อเทียบกับคู่แข่งขัน

- สถานภาพ และศักยภาพในการแข่งขันนั้น บริษัทฯ มีความมั่นคง มีระบบการเงินที่มีวินัยรองรับ
ซึ่งมีศักยภาพในการแข่งขันสูง เนื่องจากมีการพัฒนาในความรู้ที่เกี่ยวข้องแก่บุคคลากรของบริษัทฯ
อย่างต่อเนื่อง บริษัทฯ รักษาคุณภาพในการจำหน่ายสินค้า และให้บริการ
สามารถตอบสนองตามความต้องการของลูกค้า เป็นที่ไว้วางใจของลูกค้ามายาวนานต่อเนื่องกว่า 30
ปี

(1.3) การจัดหาผลิตภัณฑ์ หรือบริการ

ลักษณะการจัดให้ได้มาซึ่งผลิตภัณฑ์

- ธุรกิจของบริษัทฯ เป็นการซื้อขายสินค้า และให้บริการ

- การจัดหาผลิตภัณฑ์เพื่อจำหน่าย ได้จากตัวแทนสินค้าในประเทศไทย เช่น บริษัทฯ
เป็นผู้แทนจัดจำหน่ายให้กับ บริษัท ไอ บี เอ็ม (ประเทศไทย) จำกัด บางผลิตภัณฑ์ต้องสั่งซื้อจาก
IBM ต่างประเทศด้วย

- จำนวนผู้จัดจำหน่ายสินค้าให้บริษัทฯ มีมากกว่า 100 ราย

- บริษัทฯ พึ่งพิงผู้จัดจำหน่ายสินค้าให้บริษัทฯ อย่างมีนัยสำคัญ คือบริษัท ไอ บี เอ็ม (ประเทศไทย)
จำกัด จำนวน 1 ราย โดยมีลักษณะความสัมพันธ์ คือ บริษัทฯ เป็นคู่ค้าระดับ Distributor
ของบริษัทดังกล่าว โดยมีประเภทสินค้าที่ซื้อคือ Hardware และ Software
ผลิตภัณฑ์บริการตามที่ได้กล่าวข้างต้น

- ความเสี่ยงของการพึ่งพิงผู้จัดจำหน่ายดังกล่าวข้างต้น คือบริษัทฯ
ดังกล่าวแต่งตั้งผู้อื่นเป็นผู้แทนจำหน่ายสินค้าให้ มากกว่าในปัจจุบัน
ซึ่งอาจทำให้ปริมาณการขายสินค้าลดลง บริษัทฯ ประเมินว่าโอกาสเกิดอยู่ในระดับต่ำ
แต่ถ้าเกิดขึ้นอาจมีผลกระทบต่อบริษัทฯ ค่อนข้างสูง ทั้งนี้บริษัทฯ
มีมาตรการจัดการโดยรักษาความสัมพันธ์ที่ดีกับคู่ค้า พัฒนาความสามารถของทีมงาน
มีวินัยทางการเงินที่เข้มงวด เพื่อรักษาชื่อเสียงและความมั่นใจทางการค้าที่มีต่อกัน

เรื่องผลกระทบต่อสิ่งแวดล้อมหรือกำจัดวัตถุดิบเหลือใช้

- ธุรกิจคอมพิวเตอร์ที่บริษัทฯ ซื้อขายไม่มีวัตถุดิบเหลือใช้ ไม่มีโรงงานที่อาจมีผลต่อมลภาวะ
ดังนั้นในระดับนี้ไม่มีผลกระทบต่อสิ่งแวดล้อม จึงไม่มีข้อพิพาทหรือถูกฟ้องร้องเกี่ยวกับสิ่งแวดล้อม

- ไม่มีงานที่มีมูลค่าสูงเกินร้อยละ 10 ของรายได้รวม ค้างส่งมอบ

4.2 ธุรกิจพลังงานไฟฟ้า

1. การประกอบธุรกิจของบริษัท

(1.1) ลักษณะผลิตภัณฑ์และบริการ

1. การผลิตกระแสไฟฟ้าในประเทศสาธารณรัฐประชาชนจีน ปัจจุบันบริษัทฯมีการลงทุนในโรงไฟฟ้า
ทั้งหมด 5 แห่งประกอบด้วยโรงงานผลิตกระแสไฟฟ้าพลังงานความร้อนร่วม (Cogeneration
Power Plant) ในมณฑลเจียงซู 1 โรงงาน มณฑลเจ้อเจียง 2 โรงงาน และมณฑลเฮยหลงเจียง
1 โรงงาน สำหรับมณฑลยูนนานมีโรงงานผลิตกระแสไฟฟ้า 2 แห่ง
ส่วนใหญ่จะผลิตไฟฟ้าขายให้การไฟฟ้า และผลิตไอน้ำส่งขายให้โรงงานอุตสาหกรรมในเขตใกล้เคียง

2. การผลิตกระแสไฟฟ้าในประเทศไทย บริษัทฯ มีการลงทุนในโครงการผู้ผลิตไฟฟ้าอิสระ
(Independent Power Producer: IPP) คือบริษัท ราชบุรีเพาเวอร์ จำกัด
ผลิตไฟฟ้าและจำหน่ายให้กับการไฟฟ้าฝ่ายผลิตแห่งประเทศไทย (กฟผ.) ภายใต้สัญญาซื้อขายไฟฟ้า
(“PPA”) เป็นเวลา 25 ปี

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ณ ปัจจุบัน การขยายหรือลงทุนใหม่ในโรงงานค่อนข้างจะเป็นไปได้ยาก
หรือใช้เวลาขออนุมัติยาวนาน เนื่องจากข้อกำหนดหรือข้อจำกัดที่ทางรัฐบาลกำหนดไว้
เกี่ยวกับการใช้พลังงานและการปล่อยมลภาวะต่อสิ่งแวดล้อม

(1.2) การตลาดและภาวะการแข่งขัน

ก. การทำการตลาดของผลิตภัณฑ์ หรือบริการที่สำคัญในปีที่ผ่านมา

กลยุทธ์การแข่งขัน

ผลิตภัณฑ์กระแสไฟฟ้าในประเทศจีน ราคาจะถูกกำหนดโดยรัฐบาล
ปริมาณจะถูกกำหนดโดยโควตาการผลิตประจำปี

ส่วนผลิตภัณฑ์ไอน้ำ ราคาจะขออนุมัติจากรัฐบาลท้องถิ่น
ปริมาณจะเป็นไปตามความต้องการของโรงงานอุตสาหกรรมในเขตนิคม

ลักษณะลูกค้า

ผลิตภัณฑ์กระแสไฟฟ้า จะเป็นการไฟฟ้าท้องถิ่น
ส่วนผลิตภัณฑ์ไอน้ำจะเป็นโรงงานอุตสาหกรรมในเขตนิคม

กลุ่มลูกค้าเป้าหมาย

การไฟฟ้าท้องถิ่น และโรงงานอุตสาหกรรมที่ใช้ไอน้ำในการผลิต

การจำหน่ายและช่องทางการจำหน่าย

จำหน่ายผ่านสายไฟฟ้าเชื่อมต่อกับ GRID
ส่วนไอน้ำจำหน่ายผ่านท่อไอน้ำที่ทางโรงงานวางเป็นเครือข่ายอยู่รอบบริเวณในเขตนิคม
เพื่อให้โรงงานอุตสาหกรรมเชื่อมต่อได้

ข. ภาวะการแข่งขัน

สภาพการแข่งขันภายในอุตสาหกรรมในปีที่ผ่านมา

เนื่องจากไฟฟ้าที่ผลิตได้ จัดจำหน่ายให้กับการไฟฟ้าท้องถิ่นทั้งหมด
ส่วนปริมาณความต้องการไอน้ำจะขึ้นอยู่กับสถานการณ์ของโรงงานที่เป็นลูกค้าผู้ใช้ไอน้ำรอบบริเวณโรงไฟฟ้า
รัฐบาลมีนโยบายให้เลิกการใช้ Boiler ขนาดเล็กในโรงงานอุตสาหกรรมแต่ละโรง
แล้วให้รวมศูนย์หันมาใช้ไอน้ำจากโรงงานไฟฟ้าแทน

แนวโน้มภาวะอุตสาหกรรมและสภาพการแข่งขันในอนาคต

เนื่องจากสภาวะชะลอตัวลงของเศรษฐกิจ ทำให้ปริมาณความต้องการไฟฟ้าเพิ่มขึ้นในอัตราที่ลดลง
ส่วนผลิตภัณฑ์ไอน้ำที่จัดขึ้นโดยโรงไฟฟ้าที่บริษัทฯ ลงทุนนั้น ยังคงเพิ่มขึ้นอย่างสม่ำเสมอ
อีกทั้งในรอบรัศมีความสามารถในการส่งไอน้ำในเขตนิคมที่โรงไฟฟ้าตั้งอยู่ยังไม่มีโรงไฟฟ้าที่เป็นคู่แข่งอย่างมีนัยสำคัญอยู่ในบริเวณ

(1.3) การจัดหาผลิตภัณฑ์ หรือบริการ

ก. ลักษณะการจัดให้ได้มาซึ่งผลิตภัณฑ์เพื่อจำหน่ายในปีที่ผ่านมา

โรงงานไฟฟ้าในประเทศจีนที่บริษัทฯ ลงทุนจะใช้ถ่านหินเป็นวัตถุดิบหลักในการผลิต
ปกติทางโรงงานแต่ละโรงจะจัดหาถ่านหินเองโดยตรงกับเหมืองถ่านหินหรือผ่านพ่อค้าคนกลาง
โดยผ่านทางภาคเหนือและตะวันตกของจีน
ที่ผ่านมาทางภาครัฐได้ทยอยปิดเหมืองถ่านหินขนาดเล็กที่ดำเนินการไม่ได้มาตรฐาน
ทำให้ระดับราคาปรับตัวสูงขึ้นตลอด ทำให้จีนต้องเปิดประเทศนำเข้าถ่านหินจากต่างประเทศ
เพื่อให้ราคาถ่านหินสมดุลมากขึ้น ในปีที่ผ่านมาเนื่องจากสภาวะเศรษฐกิจชะลอตัว
ความต้องการถ่านหินมีไม่มาก ทำให้ราคาปรับตัวไม่มากนัก

ข. ผลกระทบต่อสิ่งแวดล้อมจากกระบวนการผลิตหรือการกำจัดวัตถุดิบเหลือใช้

ที่ผ่านมาโรงไฟฟ้าแต่ละโรง ได้ทยอยติดตั้งอุปกรณ์เครื่องจักรดักจับฝุ่นละออง และที่สำคัญคือ
การกำจัดซัลฟอร์ (กำมะถัน)
ทางรัฐบาลได้กำหนดและเพิ่มหลักเกณฑ์เข้มงวดมากขึ้นในการลดการปล่อยมลภาวะ

2. ผลการดำเนินงานในปีที่ผ่านมา

ธุรกิจผลิตไฟฟ้าในประเทศจีน

ผลการดำเนินงานของธุรกิจพลังงาน โรงไฟฟ้ายังอยู่ในเกณฑ์ค่อนข้างดี
เนื่องจากราคาถ่านหินปีที่ผ่านมาปรับตัวไม่มาก ถึงแม้สภาวะเศรษฐกิจชะลอตัว
แต่การผลิตและจำหน่ายไอน้ำยังมีปริมาณอัตราเพิ่มขึ้นอย่างสม่ำเสมอ
ช่วยเสริมสร้างผลประกอบการให้ดีขึ้น

ธุรกิจผลิตไฟฟ้าในประเทศไทย

บริษัทมีการลงทุนในบริษัท ราชบุรีเพาเวอร์ จำกัด (RPCL)
ซึ่งเป็นโรงไฟฟ้าพลังงานความร้อนร่วมใช้ก๊าซธรรมชาติเป็นเชื้อเพลิง (Natural Gas Fired
Combined-Cycle Power Plant) ตั้งอยู่ที่ตำบลบ้านไร่ อำเภอดำเนินสะดวก จังหวัดราชบุรี
มีทุนจดทะเบียนชำระแล้ว 7,325 ล้านบาท บริษัทมีสัดส่วนการถือหุ้นร้อยละ 10

จากการดำเนินงานที่ผ่านมา ตั้งแต่เริ่มเดินเครื่องเชิงพาณิชย์ ในปี 2551 บริษัทฯ
สามารถผลิตไฟฟ้าได้ตามความต้องการของประเทศ
และสามารถควบคุมผลกระทบต่อสิ่งแวดล้อมจากการผลิตกระแสไฟฟ้าได้ดีกว่าข้อกำหนดที่ได้รับอนุมัติจากทางราชการ
มีการควบคุมดูแลคุณภาพอากาศ คุณภาพน้ำทิ้ง คุณภาพเสียง
และทำการกำจัดกากของเสียและขยะอันตราย ให้ได้มาตรฐานตามที่ราชการกำหนด
โดยเฉพาะอย่างยิ่งสามารถดำเนินการติดตามตรวจสอบคุณภาพสิ่งแวดล้อมภายใต้ข้อกำหนดของทางการ
(Environmental Impact Assessment EIA) ได้ครบถ้วน
ได้ทำการติดตั้งสถานีวัดคุณภาพอากาศในบรรยากาศ ( Air Quality Monitoring Station -
AQMS ) บริเวณชุมชนโดยรอบโรงไฟฟ้า
และทำการตรวจสอบคุณภาพก๊าซที่ปล่อยออกจากปล่องหม้อไอน้ำ ด้วยระบบ Continuous
Emission Monitoring System (CEMS)

นอกจากนี้ บริษัทฯ ยังได้รับการรับรองมาตรฐานการจัดการสิ่งแวดล้อม จากสถาบันรับรองมาตรฐาน
ISO ว่าการดำเนินการของบริษัทฯ เป็นไปตามมาตรฐานระบบการจัดการสิ่งแวดล้อม ISO 14001
และการรับรองมาตรฐานการจัดการด้านความปลอดภัย TIS/OHSAS 18001 โดยทางสถาบันฯ
ได้ทำการตรวจประเมินการดำเนินงานของบริษัทฯ อย่างต่อเนื่อง นอกจากนี้บริษัทฯ
ยังดำเนินนโยบาย “Zero Accident” พร้อมทั้งได้จัดเตรียมแผนฉุกเฉิน ในกรณีเกิดอัคคีภัย
และอุทกภัย

3.ปัจจัยความเสี่ยง

โครงการโรงไฟฟ้า Jiangsu จะต้องมีแผนเพิ่มเงินลงทุนมาก
อันเกี่ยวเนื่องกับการลดมลภาวะของสิ่งแวดล้อมทำให้ตัวโครงการ Jiangsu Union
มีภาระหนี้สินเพิ่มมากขึ้น จะเกิดความเสี่ยง ผลตอบแทนอาจจะไม่คุ้มกับเงินลงทุน ดังนั้นทางบริษัทฯ
จึงตัดสินใจทำสัญญาขายโครงการออก เพื่อลดความเสี่ยงที่อาจจะมีในอนาคต

4.3 ธุรกิจอุตสาหกรรมเคมี

1. การประกอบธุรกิจของบริษัท

(1.1) ลักษณะผลิตภัณฑ์และบริการ

บริษัทมีการลงทุนในอุตสาหกรรมเคมี 2 บริษัท คือ

1. บริษัท Yixing-Union Biochemical Co., Ltd. ตั้งอยู่ที่เมือง Yixing มณฑลเจียงซู
ก่อตั้งเมื่อปี พ.ศ. 2543 ทำการผลิตกรดมะนาว (Citric Acid) ซึ่งใช้ในอุตสาหกรรมเคมี
เครื่องสำอาง ยา และอุตสาหกรรมอาหาร

2. บริษัท Taixing - Union Zond Chemical Co., Ltd. ตั้งอยู่ที่เมือง Taixing
มณฑลเจียงซู ก่อตั้งเมื่อปี พ.ศ. 2550 ทำการผลิต Phthalic Anhydride (PA)
ซึ่งเป็นสารเคมีใช้เป็นตัวเติมแต่งในพลาสติก (Plasticizer)

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ปัญหาเศรษฐกิจชะลอตัวเป็นปัญหาใหญ่สำหรับธุรกิจอุตสาหกรรมเคมี

(1.2) การตลาดและภาวการณ์แข่งขัน

ก. การทำการตลาดของผลิตภัณฑ์ หรือบริการที่สำคัญในปีที่ผ่านมา

ผลิตภัณฑ์ PA ส่วนใหญ่จะเป็นฐานลูกค้าเก่าของทางฝ่ายจีน ซึ่งจะมีทั้งที่เป็นพ่อค้าคนกลาง
และโรงงานอุตสาหกรรมโดยตรง

ส่วนผลิตภัณฑ์กรดมะนาว
เนื่องจากตัวโครงการได้ขยายกำลังการผลิตซึ่งใช้กลยุทธ์ราคาเป็นหลักในการเปิดตลาดเพิ่ม
ฐานลูกค้าส่วนใหญ่จะเป็นพ่อค้าคนกลาง โรงงานอุตสาหกรรมอาหารและยา
ซึ่งจำหน่ายให้ยุโรปและอเมริกาและเอเชียตะวันออกเฉียงใต้

ข. ภาวะการแข่งขัน

สภาพการแข่งขันภายในอุตสาหกรรมในปีที่ผ่านมา

ผลิตภัณฑ์ PA ยังคงมีการแข่งขันรุนแรง เนื่องจากสภาพเศรษฐกิจที่อ่อนตัว
ทำให้อุปทานยังคงมีมากกว่าอุปสงค์ โรงงานผลิตภัณฑ์ PA ต่างๆ ทยอยลดกำลังการผลิต
และหาหนทางลดต้นทุน

ในส่วนผลิตภัณฑ์กรดมะนาว ก็ตกอยู่ในสถานการณ์เดียวกัน

แนวโน้มภาวะอุตสาหกรรมและสภาพการแข่งขันในอนาคต

แนวโน้มของอุตสาหกรรมเคมีของบริษัทฯ ที่มีการลงทุนยังคงมีสถานการณ์เช่นเดิม ในอีกระยะหนึ่ง
ขึ้นอยู่กับสภาวะเศรษฐกิจที่จะเปลี่ยนแปลงไปในอนาคต

(1.3) การจัดหาผลิตภัณฑ์และบริการ

ก. ลักษณะการจัดให้ได้มาซึ่งผลิตภัณฑ์เพื่อจำหน่ายในปีที่ผ่านมา

ผลิตภัณฑ์ PA จะใช้ Orthoxylene เป็นวัตถุดิบ ซึ่งโรงงาน Petro Chemical
จะเป็นผู้ผลิตและนำเข้ารายใหญ่ ซึ่งทำให้ตลาดเป็นของผู้ขาย ตัวโรงงาน Taixing Union
ซึ่งได้พัฒนาเครื่องจักรให้สามารถใช้ Napthalene เป็นวัตถุดิบได้ด้วย
ซึ่งจะสามารถลดต้นทุนการผลิตให้ต่ำลงได้

ส่วนผลิตภัณฑ์กรดมะนาว ส่วนใหญ่จะใช้ข้าวโพดหรือมันสำปะหลังเป็นวัตถุดิบ ขึ้นอยู่กับราคาที่เป็นอยู่
เนื่องจากข้าวโพดเป็นสินค้าตัวหนึ่งที่อยู่ในนโยบายอาหารธัญพืชหลักของจีน
ทำให้ราคาเป็นปัจจัยสำคัญ

ข. ผลกระทบต่อสิ่งแวดล้อมจากกระบวนการผลิตหรือการกำจัดวัตถุดิบเหลือใช้

โรงงาน Taixing -Union Zond Chemical Co., Ltd.
ตั้งอยู่ในเขตนิคมอุตสาหกรรมเคมีโดยตรง
ซึ่งโดยปกติทางหน่วยราชการมีข้อกำหนดเข้มงวดสำหรับโรงงานที่จัดตั้งในเขตนิคมอยู่แล้ว

ส่วน โรงงาน Yixing-Union Biochemical
ถึงแม้ตัวโรงงานจะไม่ได้อยู่ในเขตนิคมอุตสาหกรรมเคมีก็ตาม
แต่ก็ได้ดำเนินการตามหลักเกณฑ์เกี่ยวกับสิ่งแวดล้อมอย่างถูกต้อง

2. ผลการดำเนินงานในปีที่ผ่านมา

โรงงาน Taixing -Union Zond Chemical Co., Ltd. ยังคงมีผลประกอบการขาดทุนอยู่
ถึงแม้ทางโรงงานได้ปรับปรุงกระบวนการผลิตให้ใช้วัตถุดิบ Napthalene แล้วก็ตาม
แต่ยังไม่สามารถผลิตได้เต็มที่ เนื่องจากปัญหาเครื่องจักรและเทคนิคการผลิต

โรงงาน Yixing-Union Biochemical ยังคงมีผลประกอบการขาดทุนอยู่
เนื่องจากภาวะเศรษฐกิจชะลอตัว ในขณะที่โรงงานมีการขยายกำลังการผลิต
ทำให้ไม่สามารถขึ้นราคาสินค้าได้

3. ปัจจัยความเสี่ยง

การลงทุนในธุรกิจเคมีของบริษัทฯ ยังคงมีความเสี่ยงจากสภาพตลาดและเศรษฐกิจโลกที่อ่อนตัว
การผลิตและการขายยังคงไม่ได้เป็นไปตามที่คาดหมาย

4.4 ธุรกิจอสังหาริมทรัพย์ในประเทศจีน

1. การประกอบธุรกิจของบริษัท

(1.1) ลักษณะผลิตภัณฑ์และบริการ

บริษัทฯ ลงทุนธุรกิจอสังหาริมทรัพย์ในประเทศจีน ที่เมือง Jiashan มณฑล Zhejiang
เป็นโครงการก่อสร้างคอนโดมิเนียมที่อยู่อาศัยเพื่อขาย มีพื้นที่ก่อสร้างทั้งหมด 250,000
ตารางเมตร

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ช่วงระยะเวลาที่ผ่านมา ทางรัฐบาลกลางได้เพิ่มความเข้มงวด การเก็งกำไรในอสังหาริมทรัพย์
และทยอยออกมาตรการการจำกัดการซื้อบ้าน การปล่อยสินเชื่อที่อยู่อาศัยของภาคธนาคาร
เป็นผลให้ตลาดการซื้อขายบ้านชะลอตัวลง กระทบต่อยอดขายของบริษัทฯ แต่ในช่วงปลายปี 2555
ยอดขายเริ่มฟื้นตัวดีขึ้นอย่างช้าๆ อีกทั้งรัฐบาลได้เริ่มเข้มงวดกับชาวต่างประเทศ
และบริษัทต่างประเทศที่จะลงทุนในอสังหาริมทรัพย์ด้วย

(1.2) การตลาดและภาวการณ์แข่งขัน

ก. การทำการตลาดของผลิตภัณฑ์ หรือบริการที่สำคัญในปีที่ผ่านมา

ในปีที่ผ่านมาได้เปิดตัวและเปิดขาย โครงการระยะที่ 2 ในส่วนของอาคารที่มีความสูงระดับกลาง
ซึ่งมีความต้องการห้องขนาด 150 ตารางเมตร และในส่วนของอาคารระดับสูงเป็นจำนวนมาก
ในช่วงปลายปีจึงต้องรีบดำเนินการทำรากฐานและเริ่มต้นก่อสร้าง โครงการระยะที่ 3
เพื่อให้ตอบสนองความต้องการของตลาดอย่างต่อเนื่อง

ข. ภาวะการแข่งขัน

ถึงแม้จะมีโครงการเกิดใหม่ในท้องที่เมือง Jiashan ตลอดจนรอบๆ โครงการที่บริษัทฯ ลงทุน
แต่โครงการ RIVER VIEW GARDEN ที่บริษัทฯ ลงทุน ยังคงได้รับความสนใจ
และเห็นว่าเป็นโครงการที่ดีที่สุดโครงการหนึ่งในเมือง Jiashan
เนื่องจากภาพลักษณ์ของตัวโครงการและคุณภาพในการก่อสร้าง
ทำให้ราคาขายของโครงการโดยเฉลี่ยสูงกว่าโครงการอื่นๆ

2. ผลการดำเนินงานในปีที่ผ่านมา

เนื่องจากโครงการระยะที่ 1 ได้ดำเนินการทะยอยโอนส่งมอบบ้านให้ลูกค้าแล้ว
จึงได้รับรู้รายได้จากการขาย ทำให้ผลประกอบการของบริษัทฯ มีกำไร

3. ปัจจัยความเสี่ยง

ตามสถานการณ์ปัจจุบัน ตลาดอสังหาริมทรัพย์ในประเทศจีนยังคงดำเนินไปได้อย่างต่อเนื่อง
ถึงแม้จะไม่ร้อนแรงดังเช่นที่ผ่านมาก็ตาม
ถ้าหากการขายยังคงมีต่อเนื่องก็จะมีเงินทุนหมุนเวียนเพียงพอ
และลดความเสี่ยงเรื่องการพึ่งพาเงินกู้จากธนาคารลงได้

4.5 กลุ่มการลงทุนและอื่นๆ

ลักษณะของเงินลงทุน นอกจากการลงทุนในบริษัทในกลุ่มที่ผลิตสินค้าซึ่งอยู่ในประเทศไทย
และลงทุนในโครงการที่ประเทศจีน ซึ่งเป็นธุรกิจผลิตกระแสไฟฟ้าพลังความร้อนร่วม
และธุรกิจผลิตสารเคมี ซึ่งได้เปิดเผยข้อมูลข้างต้นไว้แล้ว
บริษัทยังมีการลงทุนในธุรกิจโรงงานผลิตพรมรถยนต์ และธุรกิจอสังหาริมทรัพย์ในประเทศจีน
และยังมีเงินลงทุนในบริษัทอื่นๆ โดยคำนึงถึงปัจจัยพื้นฐานของหลักทรัพย์นั้นๆ เป็นเกณฑ์
ประกอบกับผลตอบแทนจากการลงทุนด้วย
เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือจัดหาวัตถุดิบแต่อย่างใด จึงไม่ต้องเปิดเผยข้อมูลเกี่ยวกับการผลิต การตลาด การแข่งขัน
ตลอดทั้งเรื่องการจัดหาวัตถุดิบของกลุ่มธุรกิจนี้
นอกจากนี้แหล่งที่มาของเงินลงทุนมาจากทุนจดทะเบียน กำไรสะสม และแหล่งเงินกู้เท่านั้น